b'\n_START_ARTICLE_\nTaiwan\n_START_SECTION_\nIstorie\n_START_PARAGRAPH_\nCunoscut\xc4\x83 de chinezi \xc3\xaenc\xc4\x83 din sec. VII, insula a fost populat\xc4\x83 de ace\xc8\x99tia la \xc3\xaenceputul sec. XVII. \xc3\x8en 1646, olandezii au ob\xc8\x9binut controlul asupra insulei, dar au fost \xc3\xaendep\xc4\x83rta\xc8\x9bi \xc3\xaen 1661 de c\xc4\x83tre un mare val de refugia\xc8\x9bi chinezi, sus\xc8\x9bin\xc4\x83tori ai dinastiei Ming. A fost cucerit\xc4\x83 de c\xc4\x83tre dinastia manciurian\xc4\x83 \xc3\xaen 1683, iar contactele cu europenii nu au fost restabilite p\xc3\xa2n\xc4\x83 \xc3\xaen 1858. \xc3\x8en 1895 a fost cedat\xc4\x83 Japoniei \xc3\xaen urma r\xc4\x83zboiului sino-japonez. Centru militar japonez \xc3\xaen al doilea r\xc4\x83zboi mondial, a fost bombardat\xc4\x83 frecvent de c\xc4\x83tre avioanele americane. Dup\xc4\x83 \xc3\xaenfr\xc3\xa2ngerea Japoniei, a fost retrocedat\xc4\x83 Republicii Chineze care era guvernat\xc4\x83 pe atunci de partidul na\xc8\x9bionalist (Kuomintang)._NEWLINE_\xc3\x8en anul 1950, ca urmare a R\xc4\x83zboiului Civil Chinez, for\xc8\x9bele na\xc8\x9bionaliste reprezentate de partidul Kuomintang au pierdut controlul asupra Chinei continentale, av\xc3\xa2nd sub jurisdic\xc8\x9bia de facto, doar grupul de insule Taiwan, Insulele Pescadores, Kinmen \xc8\x99i Matsu. Totu\xc8\x99i, guvernul Kuomintangului, care s-a refugiat \xc3\xaen Taiwan, a continuat s\xc4\x83 pretind\xc4\x83 c\xc4\x83 reprezint\xc4\x83 \xc3\xaentreaga na\xc8\x9biune chinez\xc4\x83. Taiwan a devenit re\xc8\x99edin\xc8\x9ba guvernamental\xc4\x83 a na\xc8\x9bionali\xc8\x99tilor, cu generalul Jiang Jieshi ca pre\xc8\x99edinte. \xc3\x8en 1945 Republica China, pe atunci sub conducerea Kuomintangului, a fost unul din membrii fondatori ai Organiza\xc8\x9biei Natiunilor Unite. \xc3\x8en condi\xc8\x9biile \xc3\xaen care Republica Popular\xc4\x83 Chinez\xc4\x83 condus\xc4\x83 de Partidul Comunist Chinez a fost boicotat\xc4\x83 de numeroase state, \xc3\xaentre 1949-1971 Republica Chinez\xc4\x83, limitat\xc4\x83 la Taiwan, a ocupat locul de reprezentant al \xc3\xaentregii Chine la ONU, inclusiv ca membru permanent al Consiliului de Securitate al ONU, fiind recunoscut\xc4\x83 ca atare de numeroase state. \xc3\x8en 1971 locul s\xc4\x83u la ONU a fost luat de Republica Popular\xc4\x83 Chinez\xc4\x83._NEWLINE_\xc3\x8en anul 1954, Taiwanul a semnat un tratat de ap\xc4\x83rare reciproc\xc4\x83 cu SUA, \xc8\x99i a primit un ajutor american pe o perioad\xc4\x83 de aproape trei decenii, \xc3\xaen care a cunoscut o dezvoltare economic\xc4\x83 spectaculoas\xc4\x83, \xe2\x80\x9eMiracolul Taiwanez\xe2\x80\x9d; exist\xc4\x83 investi\xc8\x9bii foarte mari f\xc4\x83cute \xc3\xaen China de persoane care sunt cet\xc4\x83\xc8\x9beni taiwanezi de\xc8\x9bin\xc3\xa2nd tehnologie, cunoscute ca persoane miliardare, av\xc3\xa2nd ca urmare ridicarea Chinei._NEWLINE_Pe plan interna\xc8\x9bional \xc3\xaen cursul deceniilor cele mai multe \xc8\x9b\xc4\x83ri au recunoscut Republica Popular\xc4\x83 Chinez\xc4\x83 drept guvern al Chinei \xc8\x99i au rupt rela\xc8\x9biile diplomatice oficiale cu guvernul de la Taipei. \xc3\x8en loc de Republica Chinez\xc4\x83 a \xc3\xaenceput s\xc4\x83 fie folosit \xc3\xaen mod obi\xc8\x99nuit denumirea de \xe2\x80\x9eTaiwan\xe2\x80\x9d, uneori \xe2\x80\x9eChina Taipei.\xe2\x80\x9d_NEWLINE_\xc3\x8en ultima perioad\xc4\x83 \xc3\xaen Taiwan a avut loc o intarire a sistemului democratic, \xc8\x99i a luat amploare o mi\xc8\x99care de opozi\xc8\x9bie la Kuomintang, aspir\xc3\xa2nd la proclamarea oficial\xc4\x83 a independen\xc8\x9bei Taiwanului ca atare. \xc3\x8en alegerile din 2000 a fost ales pre\xc8\x99edinte al Republicii Chineze Chen Shui-bian, primul conduc\xc4\x83tor care nu provenea din Kuomintang. Totu\xc8\x99i, independen\xc8\x9ba Taiwanului nu a fost proclamat\xc4\x83 oficial, deoarece Republica Popular\xc4\x83 Chinez\xc4\x83 a anun\xc8\x9bat c\xc4\x83 \xc3\xaen acest caz va \xc3\xaencepe un r\xc4\x83zboi, c\xc3\xa2t \xc8\x99i datorit\xc4\x83 faptului c\xc4\x83 \xc3\xaen opinia public\xc4\x83 din Taiwan p\xc4\x83rerile asupra necesit\xc4\x83\xc8\x9bii proclam\xc4\x83rii oficiale a independen\xc8\x9bei fa\xc8\x9b\xc4\x83 de Republica Popular\xc4\x83 Chinez\xc4\x83 sunt \xc3\xaemp\xc4\x83r\xc8\x9bite. De facto \xc3\xaens\xc4\x83, Taiwanul este un stat independent._NEWLINE_Pre\xc8\x99edintele actual este Tsai Ing-wen, prima femeie pre\xc8\x99edinte, care a preluat func\xc8\x9bia la 20 mai 2016.\n_START_SECTION_\nRelief\n_START_PARAGRAPH_\nRelieful este \xc3\xaen special muntos. Dou\xc4\x83 treimi din suprafa\xc8\x9ba insulei sunt acoperite de mun\xc8\x9bi \xc8\x99i dealuri, c\xc3\xa2mpia ocup\xc3\xa2nd mai pu\xc8\x9bin de o treime. Principali mun\xc8\x9bi sunt: Xueshan, Taidong, Zhongyang \xc8\x99i Yushan. Partea central\xc4\x83 este \xc3\xaenalt\xc4\x83. V\xc3\xa2rful Yushan, cel mai \xc3\xaenalt al insulei, are o altitudine de 3997 m.\n_START_SECTION_\nFlor\xc4\x83 \xc8\x99i faun\xc4\x83\n_START_PARAGRAPH_\nVegeta\xc8\x9bia \xc8\x99i fauna: P\xc4\x83durile acoper\xc4\x83 aproape jum\xc4\x83tate din insul\xc4\x83, \xc3\xaen special p\xc4\x83durile subtropicale. Aici cresc peste 4000 de specii de arbori. Fauna este specific\xc4\x83 climei \xc8\x99i vegeta\xc8\x9biei.\n_START_SECTION_\nClim\xc4\x83\n_START_PARAGRAPH_\nClima este subtropical\xc4\x83. Temperaturile sunt mari, media anual\xc4\x83 este aproximativ 22\xe2\x84\x83 (cu excep\xc8\x9bia mun\xc8\x9bilor). Insula este afectat\xc4\x83 de musoni. Z\xc4\x83pada cade doar la altitudini de peste 3000 m. Partea de nord a insulei are un sezon ploios, care dureaz\xc4\x83 din ianuarie p\xc3\xa2n\xc4\x83 la sf\xc3\xa2r\xc8\x99itul lunii martie. \xc3\x8entreaga insul\xc4\x83 are parte de vreme cald\xc4\x83 \xc8\x99i umed\xc4\x83 din iunie p\xc3\xa2n\xc4\x83 \xc3\xaen septembrie. Taifunurile sunt foarte frecvente \xc3\xaentre lunile iunie \xc8\x99i octombrie. P\xc4\x83r\xc8\x9bile centrale \xc8\x99i de sud nu au sezon ploios \xc3\xaen timpul lunilor de iarn\xc4\x83.\n_START_SECTION_\nReligie\n_START_PARAGRAPH_\nReligia: Cele mai importante religii sunt Budismul \xc8\x99i Taoismul. Alte religii sunt Cre\xc8\x99tinismul \xc8\x99i I-Kuan Tao.\n_START_SECTION_\nOrganizare administrativ-teritorial\xc4\x83\n_START_PARAGRAPH_\nRepublica China este \xc3\xaemp\xc4\x83r\xc8\x9bit\xc4\x83 \xc3\xaen 14 comitate, 5 municipii speciale, 3 ora\xc8\x99e provinciale, \xc3\xaen timp ce provincia Fujian este \xc3\xaemp\xc4\x83r\xc8\x9bit\xc4\x83 \xc3\xaen 2 comitate._NEWLINE_Cele mai mari ora\xc8\x99e, cu peste 1 milion de locuitori, sunt: Noul Taipei (3.913.595), Kaohsiung (2,773,855), Taichung (2,662,770), Taipei (2,647,122), Tainan (1,876,706). Capitala Taipei este al patrulea ora\xc8\x99 dup\xc4\x83 num\xc4\x83rul popula\xc8\x9biei._NEWLINE_Ideal, Taiwanul ar fi trebuit s\xc4\x83 mai aib\xc4\x83 \xc3\xaen componen\xc8\x9ba sa regiunile autonome Hong Kong (distan\xc8\x9ba p\xc3\xa2n\xc4\x83 la Taipei fiind de 811 km) \xc8\x99i Macao (distan\xc8\x9ba p\xc3\xa2n\xc4\x83 la Taipei fiind de 873 km). A\xc8\x99a ceva ar fi fost posibil numai dac\xc4\x83 Regatul Unit \xc8\x99i Portugalia \xc8\x99i-ar fi men\xc8\x9binut rela\xc8\x9biile diplomatice cu aceast\xc4\x83 \xc8\x9bar\xc4\x83 (ar fi recunoscut-o, mai departe, ca adev\xc4\x83rata Chin\xc4\x83).\n_START_SECTION_\nEconomie\n_START_PARAGRAPH_\nDup\xc4\x83 cel de al Doilea R\xc4\x83zboi Mondial, Statele Unite ale Americii au sprijinit economia taiwanez\xc4\x83. Industria este bine dezvoltat\xc4\x83. Principalele industrii sunt: industria constructoare de ma\xc8\x99ini, industria chimic\xc4\x83, industria petrochimic\xc4\x83 \xc8\x99i produc\xc8\x9bia de electronice. Important\xc4\x83 putere industrial\xc4\x83 din zona Pacificului, cu o dezvoltare bazat\xc4\x83 pe industrie, comer\xc8\x9b interna\xc8\x9bional \xc8\x99i servicii. Produsele cele mai importante pentru export sunt echipamentele electronice, articolele de \xc3\xaembr\xc4\x83c\xc4\x83minte, textilele, articole din plastic \xc8\x99i echipamentele pentru transport. Printre produsele agricole exportate se num\xc4\x83r\xc4\x83 zah\xc4\x83rul, bananele \xc8\x99i ceaiul. Este un important produc\xc4\x83tor de filme \xc3\xaen limba chinez\xc4\x83, multe filme \xc8\x99i actori din Taiwan au fost premia\xc8\x9bi la festivaluri de film interna\xc8\x9bionale. Republica China este unul dintre cei patru tigri asiatici la care se adaug\xc4\x83 Hong Kong, Coreea de sud \xc8\x99i Singapore. Este una dintre cele mai dezvoltate economii din Asia, dar \xc8\x99i din lume. Taiwan, ca rezerve valutare se afl\xc4\x83 pe pozi\xc8\x9bia a 4-a \xc3\xaen lume, cu aproximativ 262,9 miliarde de dolari. \xc3\x8en ultimele trei decenii, cre\xc8\x99terea economic\xc4\x83 a Taiwanului a fost de aproximativ 8%. Cu toate c\xc4\x83 criza economic\xc4\x83 mondial\xc4\x83 din 2009 a lovit foarte tare economia mondial\xc4\x83, \xc3\xaen 2010, Taiwan a \xc3\xaenregistrat o cre\xc8\x99tere de 10%. For\xc8\x9ba de munc\xc4\x83 este de 11 milioane de locuitori. Rata \xc8\x99omajului este de 5,2%. Are unul dintre cele mai ridicate niveluri de trai din lume._NEWLINE_Sectoare economice:_NEWLINE_-agricultura: 1,4%_NEWLINE_-industrie: 31,1%_NEWLINE_-servicii: 67,5%\n_START_SECTION_\nTurism\n_START_PARAGRAPH_\nRecent, Republica China a devenit o important\xc4\x83 \xc8\x9bar\xc4\x83 turistic\xc4\x83. Principalele obiective turistice sunt palatele \xc8\x99i templele medievale \xc8\x99i sta\xc8\x9biunile balneare \xc8\x99i litorale. \xc3\x8en medie, anual vin circa 3 milioane de turi\xc8\x99ti str\xc4\x83ini (dup\xc4\x83 statisticile din 2006).\n_START_SECTION_\n\xc8\x98tiin\xc8\x9b\xc4\x83 \xc8\x99i tehnologie\n_START_PARAGRAPH_\nCompania produc\xc4\x83toare de smartphone-uri, HTC Corporation (High Tech Computer Corporation) are sediul \xc3\xaen Taiwan. Alte companii importante din Taiwan sunt Acer, ASUS, AOC, BENQ, D-Link, Foxconn care au devenit lideri mondiali \xc3\xaen domeniul tehnologiei \xc8\x99i al telecomunica\xc8\x9biilor.\n_START_SECTION_\nCinematografie \xc8\x99i televiziune\n_START_PARAGRAPH_\nTaiwan este un mare produc\xc4\x83tor de filme \xc8\x99i seriale \xc3\xaen limba chinez\xc4\x83. Multe filme \xc8\x99i seriale s-au bucurat de mari succese pe plan interna\xc8\x9bional. \xc3\x8en ultimii ani, mai multe filme \xc8\x99i mai mul\xc8\x9bi regizori \xc8\x99i actori din Republica Chinez\xc4\x83 (Taiwan) au reu\xc8\x99it s\xc4\x83 ob\xc8\x9bin\xc4\x83 premii la festivaluri interna\xc8\x9bionale. Filme \xc8\x99i seriale taiwaneze au fost difuzate \xc3\xaen multe \xc8\x9b\xc4\x83ri asiatice, dar \xc8\x99i europene.\n_START_SECTION_\nMuzic\xc4\x83\n_START_PARAGRAPH_\nMuzica taiwanez\xc4\x83 poate fi \xc3\xaemp\xc4\x83r\xc8\x9bit\xc4\x83 \xc3\xaen dou\xc4\x83 tipuri: muzica tradi\xc8\x9bional\xc4\x83 \xc8\x99i muzica modern\xc4\x83._NEWLINE_Muzica taiwanez\xc4\x83 modern\xc4\x83, numit\xc4\x83 C-pop (englez\xc4\x83: Chinese Pop), C-rock (englez\xc4\x83: Chinese Rock) \xc8\x99i Mandopop sunt genuri de muzic\xc4\x83 originale din China si Taiwan. Mul\xc8\x9bi c\xc3\xa2nt\xc4\x83re\xc8\x9bi taiwanezi au devenit populari \xc3\xaen Asia, Australia si Europa.'